九江驛紀夢歌
作者：董嗣杲
朝代：宋

paragraphs: 西風吹淨汀洲明，蕭蕭雨荻霜蘆聲。
江山幻出琉璃屏，誰歌謫傅琵琶行。
三更月滿十二城，夢超弱水登蓬瀛。
九派水，九叠山，水水山山錦四環。
綠羆玄猿守朱闗，雪鶴舞影石臺乾。
瑶樹琪花不可攀，花上結子千歲慳。
花子錯落魚鱗斑，踐幽濟勝清肺肝。
回首空睨雙雲鬟，蘿香點漬衣袂寒。
不覺罡風吹倒還，瓊跳璧濺鳴珊珊。